Det er ikke bare et nej. Det er et rungende nej. Flere rengøringsfirmaer har besluttet ikke at byde på kommunal rengøring, fordi priserne er presset så langt ned.

»Du skal pine og plage dine medarbejdere for at nå de opgaver, det offentlige stiller. Du kan ikke tjene penge på de opgaver, hvis du skal overholde en overenskomst. Og så skal du presse dine medarbejdere langt ud over det rimelige, og det vil jeg ikke lægge navn til«, siger Jane Mahrt, direktør i rengøringsfirmaet Cas Cas Gruppen, og tilføjer:

»Der er ikke penge nok i de opgaver til at sikre tilfredse kunder, tilfredse medarbejdere og sikre en fornuftig økonomi«.